Noor Hisham Abdullah

Tan Sri Dato' Seri Dr. Haji Noor Hisham bin Abdullah (Jawi: نور هشام بن عبدالله; lahir Yew Ming Seong; 21 April 1963) ialah seorang pakar bedah Malaysia dan bekas Ketua Pengarah Kesihatan di Kementerian Kesihatan Malaysia dari 2013 hingga 2023. Beliau juga merupakan Presiden Majlis Perubatan Malaysia. Beliau paling dikenali sebagai Kapten yang mengetuai Malaysia dalam memerangi wabak COVID-19.

Kehidupan awal
Beliau dilahirkan dengan nama asalnya Yew Ming Seong di Sepang, Selangor pada 21 April 1963 dalam sebuah keluarga miskin berbangsa Cina. Beliau ialah anak kedua daripada tiga beradik dan menghabiskan zaman kanak-kanaknya di perkampungan Fuzhou di Sungai Pelek. Beliau telah dibesarkan oleh ibunya yang berstatus ibu tunggal dan tinggal di pangsapuri San Peng, Pudu, Kuala Lumpur di mana beliau memperoleh pendidikannya di Sekolah Menengah Methodist KL. Beliau berjalan menuju ke sekolah di Sentul bersama adik bongsunya. Akibat keadaan keluarganya yang serba kekurangan, Yew telah dijaga oleh Ustaz dan pengetua di Kolej Islam Klang (KIK) di mana beliau menyambung pelajarannya.

Beliau berkelulusan Ijazah Sarjana dalam bidang Surgeri dan Ijazah Doktor Perubatan daripada Universiti Kebangsaan Malaysia (UKM). Beliau berkahwin dengan anak perempuan bapa angkatnya dan ketika itulah beliau menukar namanya dari Yew Ming Seong kepada Noor Hisham Abdullah.

Kerjaya
 
Tan Sri Dr. Noor Hisham dilantik sebagai Ketua Pengarah Kesihatan pada 1 Mac 2013 menggantikan Datuk Seri Dr. Hasan Abdul Rahman. Setelah memegang jawatan Timbalan Ketua Pengarah Kesihatan (Perubatan) sejak 1 Februari 2008, Dato' Seri Dr Hisham ialah pakar bedah dan pentadbir yang terlatih. Beliau juga merupakan pakar bedah kanan dan pakar bedah endokrin di Hospital Putrajaya. Dato' Seri Dr Hisham menyertai perkhidmatan awam sebagai pegawai perubatan pada bulan Ogos 1988. Beliau kemudiannya menjadi pakar dalam pembedahan endokrin dan melakukan latihannya di pelbagai universiti di Adelaide dan Sydney di Australia. Beliau mempunyai banyak penerbitan dalam jurnal tempatan dan antarabangsa dan menulis banyak bab teks dalam pembedahan endokrin. Kepakarannya adalah dalam kanser endokrin payudara dan beliau memberikan kepemimpinan dalam pelbagai pembelajaran dan program jangkauan kesihatan yang inovatif untuk semua Malaysia. Pada Ogos 2017, beliau dilantik sebagai Ahli Majlis Tertinggi Jawatankuasa Eksekutif Komuniti Pakar Bedah Antarabangsa (ISS) selama lima tahun (2017–2019, 2019–21). Pada 2020, beliau dan Menteri Kesihatan, Dato' Sri Dr. Adham Baba (yang sebelum itu disandang Datuk Seri Dr. Dzulkefly Ahmad) bertanggungjawab dalam menangani wabak COVID-19 yang menular di Malaysia.

Pada 3 April 2020, Noor Hisham Abdullah terpilih untuk menyertai Gabungan Penyelidikan Klinikal COVID-19 dalam usaha memerangi penyakit itu di tahap yang lebih tinggi. Beliau juga dinamakan sebagai 'Manusia paling popular' oleh Sinar Harian dalam sebuah rencana pada 5 April 2020. Noor Hisham Abdullah terus mendapat perhatian apabila pada 15 April 2020 beliau diiktiraf oleh China Global Television Network (CGTN) yang menampilkan 3 tokoh doktor terbaik dalam menangani pandemik COVID-19 ketika dalam jawatan, bersama-sama Anthony Fauci dan Ashley Bloomfield.

Pada 4 Julai 2020, Noor Hisham dianugerahkan "Alumni Paling Terkenal 2019" oleh Fakulti Perubatan Universiti Kebangsaan Malaysia. Pada 17 Julai 2020, beliau menerima Anugerah BrandLaureate oleh Yayasan Jenama Dunia untuk Kecemerlangan Jenama Kepimpinan 2020, Kementerian Kesihatan Malaysia turut mendapat anugerah berkenaan untuk sijil pengiktirafan dan penghargaan untuk meratakan lengkung.

Pada 19 Ogos 2020, beliau menerima anugerah Tokoh Maal Hijrah, Noor Hisham juga mengatakan bahawa kerjasama adalah penting bagi menyelamatkan negara. "Saya berasa terharu dan teruja menerima anugerah ini. Tapi saya mewakili KKM dan kakitangan yang bekerja di sebalik tabir untuk menjalankan tugas memutuskan penularan jangkitan Covid-19".

Pada Oktober 2020, Noor Hisham membuat penampilan khas sebagai watak aniamsi bersama-sama watak-watk daripada siri animasi BoBoiBoy dalam iklan pesanan khidmat masyarakat selama seminit untuk memberi peringatan kepada rakyat Malaysia mengenai langkah untuk mencegah jangkitan wabak COVID-19. Beliau juga telah dinamakan antara trio wira COVID-19 oleh akhbar Singapura, The Independent.

Kehidupan peribadi 
Noor Hisham berkahwin dengan Nik Suwaida Nik Mohyideen dan dikurniakan enam anak, iaitu empat anak lelaki dan dua anak perempuan.

Kontroversi 
Pada tahun 2018, Noor Hisham dikritik kerana ciapan tweet pro-Barisan Nasional semasa kempen pilihan raya umum ke-14. Ciapan tweetnya ialah pesanan oleh bekas perdana menteri Najib Razak. Tweet Najib menunjukkan gambar yang mengumumkan upacara pecah tanah kompleks wanita dan kanak-kanak Hospital Kajang. Dr Noor Hisham telah menghantar semula tweetnya di mana ia mengandungi kata-kata harapannya agar Barisan Nasional menang kembali Selangor. Sebelum itu, beliau juga telah menulis semula mesej lain dari Najib. Ini menunjukkan gambaran Najib dalam lawatan ke Hospital Kuala Lumpur bersama ibu dan bayi baru mereka, di mana Dr Noor Hisham juga mengatakan bahawa Barisan Nasional akan melaksanakan lebih banyak perkara untuk ibu dan anak sekiranya terus diberi mandat.
 
Jurucakap G25, Noor Farida Ariffin mengatakan bahawa Noor Hisham menyalahgunakan kedudukannya sebagai penjawat awam tidak seharusnya berkempen untuk mana-mana parti politik. Anggota pengasas G25 dan bekas setiausaha agung Perbendaharaan, Mohd Sheriff Kassim berkata, Kementerian Kesihatan harus membuat aduan terhadap Dr Noor Hisham kepada Suruhanjaya Pilihan Raya.
 
Kumpulan reformasi pilihan raya, Bersih 2.0 juga mengkritik Noor Hisham dengan mengatakan bahawa dia melanggar peraturan perkhidmatan awam. Beliau dinamakan di 'Hall Of Shame' Bersih bersama-sama dengan Najib. Bersih juga mengatakan bahawa mereka terkejut kerana Kementerian Kesihatan membenarkan laman Facebooknya untuk mempromosikan manifesto Barisan Nasional semasa kempen PRU14.

Tidak mematuhi SOP
Pada 21 Mac 2021, seorang lelaki di Twitter mempertikaikan Noor Hisham tidak mematuhi SOP dengan tidak memakai pelitup muka dan tiada penjarakan sosial.
 
Kritikan pemuda itu dibuat berdasarkan sekeping foto yang dimuat naik ahli keluarga Noor Hisham menunjukkan mereka sedondon berbaju biru, bergambar bersama lebih 10 orang atas pelamin dalam satu majlis di Putrajaya minggu lalu.
 
Noor Hisham berkata, majlis tertutup hanya dihadiri ahli keluarga dan hanya bergambar sekejap di atas pentas pelamin.

Anugerah

Darjah kebesaran diraja 

 
  Panglima Setia Mahkota (P.S.M) - Tan Sri - 2020
  Panglima Jasa Negara (P.J.N) - Datuk - 2007
  Kesatria Mangku Negara (K.M.N.) - 2004
  :
  Darjah Seri Setia Negeri Sembilan Yang Amat Cemerlang (S.S.N.S.) - Dato' Seri - 2021
  :
  Darjah Kebesaran Seri Paduka Mahkota Selangor (S.P.M.S.) - Dato' Seri - 2020
 
  Darjah Yang Mulia Pangkuan Negeri (D.M.P.N.) - Dato' - 2013
 
  Sri Sultan Ahmad Shah Pahang (S.S.A.P.) - Dato' Sri - 2013
 
  Darjah Seri Paduka Mahkota Perlis (S.P.M.P.) - Dato' Seri - 2013
  Darjah Dato' Paduka Mahkota Perlis (D.P.M.P.) - Dato' - 2010

Pingat kebesaran bomba
 Jabatan Bomba dan Penyelamat Malaysia
  Pingat Ketua Pengarah Bomba (2021)

Tokoh Maal Hijrah
Beliau telah dianugerahkan Tokoh Maal Hijrah 1442 Hijri peringkat Kebangsaan pada hari Rabu, 19 Ogos 2020 oleh DYMM Seri Paduka Baginda Yang di-Pertuan Agong Al-Sultan Abdullah di Masjid Negara, Kuala Lumpur sambil disaksikan oleh YAB Perdana Menteri Malaysia, Tan Sri Muhyiddin Yassin dan Menteri di Jabatan Perdana Menteri (Hal Ehwal Agama), Datuk Dr. Zulkifli Mohamad Al-Bakri.

Anugerah khas
 Anugerah MeleTOP Era 2020 - Anugerah Khas MeleTOP

Rujukan

Pautan luar

 Profil di Kementerian Kesihatan Malaysia
 Biografi
 Noor Hisham Abdullah di Facebook
 Noor Hisham Abdullah di Twitter

Kelahiran 1963
Orang hidup
Pakar bedah Malaysia
Orang Malaysia berketurunan Cina
Muslim Malaysia
Orang dari Selangor
Alumni Universiti Kebangsaan Malaysia
Tokoh Maal Hijrah
Pemeluk Islam
Penerima Darjah Seri Setia Negeri Sembilan
Penerima Darjah Seri Paduka Mahkota Perlis
Penerima Darjah Kebesaran Seri Paduka Mahkota Selangor
Penerima Darjah Sri Sultan Ahmad Shah Pahang